ዩኒቨርሲቲው ከአንድ ሺህ 700 በላይ አልጋዎችን ለለይቶ ማቆያ ማዘጋጀቱን አስታወቀ
 አዲስ አበባ:- የዲላ ዩኒቨርሲቲ አንድ ሺ 730 አልጋዎችን በኮሮና ቫይረስ ምርመራ ለሚደረግላቸው ዜጎች ለለይቶ ማቆያ ማዘጋጀቱን አስታወቀ።የዩኒቨርሲቲው ፕሬዚዳንት ዶክተር ችሮታው አየለ በተለይ ለአዲስ ዘመን ጋዜጣ እንደተናገሩት ዩኒቨርሲቲው የአካባቢው አንዱ የኳራንታይን አገልግሎት መስጫ ማዕከል እንደመሆኑ አንድ ሺ 730 አልጋዎችንና የምግብና የንጽህና መጠበቂያዎችን አዘጋጅቶ አገልግሎት እየሰጠ ይገኛል። እስካሁንም ከሞያሌ መስመር የሚገቡትን ሁሉንም ሰዎች እየመረመረ ሲሆን ከቀናት በፊት ከኬንያ የመጡ 215 ሰዎችን አስራ አራት ቀን አቆይቶ ነፃ በመሆናቸው እንዲሸኙ አድርጋል ብለዋል። በአሁኑ ወቅት 438 ሰዎች በማቆያው ክትትል እየተደረገላቸው ሲሆን የለይቶ ማከሚያ ለማቋቋምም የዩኒቨርሲቲው ሪፈራል ሆስፒታል አዲስ ያስገነባው ህንፃ ለዚህ አገልግሎት እንዲውል ለህክምና በሚመች መልኩ እየተዘጋጀ መሆኑን ጠቁመዋል።በአካባቢው የንፅህና መጠበቂያ የግብአት እጥረት ያለ በመሆኑ ዩኒቨርሲቲው ከአስራ አምስት ቀን በፊት ሳኒታይዘር ማምረት የተጀመረ ሲሆን ሥጋት ላለባቸው እንደ ማረሚያ ቤቶችና አንዳንድ የመንግሥት አገልግሎት መስጫ ቢሮዎች እያቀረበ መሆኑንም ጠቁመዋል።ዩኒቨርሲቲው ባለው ሪፈራል ሆስፒታል በኩል የከተማው የኮሮና ቫይረስ ስርጭት መከላከል የታስክ ፎርስ አባል በመሆኑ ግንዛቤ በመፍጠር በኩል በየአካባቢው ቋንቋ በከተማ ቀበሌ ድረስና በየገጠሩም የተለያዩ መንገዶችን በመጠቀም እያስተማረ መሆኑንም ፕሬዚዳንቱ ተናግረዋል። ባጠቃላይም ሰባት ነጥብ አምስት ሚሊየን ብር በጀት ተመድቦ የመከላለል ሥራ እየተሠራ መሆኑን የሚናሩት ፕሬዚዳንቱ፤ ተቋሙ ካሉት ስምንት የመተንፈሻ ቬንትሌተሮች አራቱ ስለማይሠሩ እነሱን የማስጠገንና አዳዲስ የመግዛት፤ የህክምና ባለሙያ አልባሳት የማሟላትና ተመራማሪዎች መረጃ በአግባቡ እንዲይዙና ለሚመለከተው አካል በማቅረብ አስፈላጊው ውሳኔ እንዲሰጥ የሚደራጅ ክፍል መኖሩንም አስረድተዋል። ፕሬዚዳንቱ ጨምረው እንደተናገሩት የመማር ማስተማሩንም ሂደት በተመለከተ ለቅድመ ምረቃ ተማሪዎች የቴሌግራም ግንኙነት ተፈጥሮ የኮርስ ሞጁሎችና ኖቶች እንዲደርሱ የማድረግ ሥራ ተጀምሯል። ይህም ከገጠሪቱ ኢትዮጵያ የመጡትና ሞባይል ስልክና የመብራት አገልግሎት የማያገኙትን ባያካትትም ቢያንስ ስማርት ፎን ሞባይል ያላቸው እየተማሩ እንዲቆዩ የሚረዳ ይሆናል።አዲስ ዘመን ሚያዚያ 9/2012 ራስወርቅ ሙሉጌታ